NARIADENIE KOMISIE (ES) č. 2026/2005
z 13. decembra 2005,
ktorým sa zavádzajú colné kvóty pre rok 2006 a nasledujúce roky na dovoz niektorých tovarov z Turecka vznikajúcich spracovaním poľnohospodárskych výrobkov zahrnutých v nariadení Rady (ES) č. 3448/93 do Európskeho spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), a najmä na jeho článok 7 ods. 2,
keďže:
(1)
Rozhodnutie Asociačnej rady ES a Turecka (ES) č. 1/97 z 29. apríla 1997 o opatreniach, ktoré sa vzťahujú na určité spracované poľnohospodárske výrobky (2), zaviedlo na účely podpory rozvoja obchodu v súlade s cieľmi colnej únie ročnú kvótu z hľadiska hodnoty vzhľadom na niektoré cestovinové produkty dovážané do Spoločenstva z Turecka. Táto kvóta sa otvára pre rok 2006 a nasledujúce roky. Prístup k jej využívaniu je podmienený certifikátom o pohybe A.TR., ktorý je uvedený v rozhodnutí Výboru pre colnú spoluprácu ES a Turecka č. 1/2001 z 28. marca 2001, ktorým sa mení a dopĺňa rozhodnutie č. 1/96 stanovujúce podrobné pravidlá pre uplatňovanie rozhodnutia Asociačnej rady ES a Turecka č. 1/95 (3).
(2)
Nariadenie Komisie (EHS) č. 2454/93 z 2. júla 1993 stanovujúce opatrenia na realizáciu nariadenia Rady (EHS) č. 2913/92, ktorým sa ustanovuje Colný kódex Spoločenstva (4), stanovuje pravidlá pre riadenie colných kvót. Je vhodné zabezpečiť, aby sa colné kvóty otvorené týmto nariadením riadili v súlade s týmito pravidlami.
(3)
Opatrenia uvedené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodovania so spracovanými poľnohospodárskymi produktmi, ktoré nie sú uvedené v prílohe I,
PRIJALA TOTO NARIADENIE:
Článok 1
Ročné colné kvóty Spoločenstva na dovoz výrobkov z Turecka uvedených v prílohe sa otvárajú od 1. januára do 31. decembra 2006 a od 1. januára do 31. decembra nasledujúcich rokov podľa podmienok uvedených v tejto prílohe.
Prístup k využívaniu tejto colnej kvóty je podmienený predložením certifikátu o pohybe A.TR. v súlade s rozhodnutím Výboru pre colnú spoluprácu ES a Turecka č. 1/2001.
Článok 2
Colné kvóty Spoločenstva uvedené v článku 1 riadi Komisia v súlade s článkami 308a, 308b a 308c nariadenia (EHS) č. 2454/93.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. decembra 2005